**Jegyzőkönyv**

**Nagykovácsi Nagyközség Önkormányzat**

**Oktatási, kulturális, sport, turisztikai és környezetvédelmi bizottság nyílt üléséről**

Az ülés helye:  **Öregiskola Közösségi Ház és Könyvtár**

Az ülés időpontja: **2018. február 19. (hétfő) 16 óra**

**Meghívottak:** Fodor Attila elnök, Bánóczi Margit, Honti Zoltán, Dr. Klein Katalin, Kropkó Péter, Szabó Orsolya, Gerlóczyné Furulyás Katalin, Kiszelné Mohos Katalin polgármester, Szemesy Barbara alpolgármester, Dr. Fegyveres-Fiskál Gábor alpolgármester, Gerely Gábor képviselő, Dr. Szabó András Lajos képviselő, Tegzes Endre képviselő, Papp István jegyző, dr. Halmosi-Rokaj Odett aljegyző, Györgyi Zoltán főépítész, Grégerné Papp Ildikó osztályvezető, Herold István Sólymok SE, Lukátsy Zoltán NUSE

**Megjelentek:** Fodor Attila elnök*,* Bánóczi Margit, Honti Zoltán, dr. Klein Katalin, Gerlóczyné Furulyás Katalin, Kiszelné Mohos Katalin polgármester, Szemesy Barbara alpolgármester, Papp István jegyző, dr. Halmosi-Rokaj Odett aljegyző, dr. Visnyay Noémi osztályvezető, Grégerné Papp Ildikó osztályvezető, Herold István Sólymok SE, Lukátsy Zoltán NUSE, Kissné Szalay Erzsébet jegyzőkönyvvezető

**Fodor Attila elnök:** Köszöntöm a bizottság tagjait, polgármester asszonyt. A bizottság ülését megnyitom. Megállapítom, hogy a bizottságból 5 fő jelen van, tehát a bizottság határozatképes. Kettő napirendi pontunk van. Van-e kérdés, hozzászólás az ülés napirendjéhez? Nincs hozzászólás, akkor szavazásra teszem fel a mai ülés napirendjét. Indítható a szavazás.

**Megállapítom, hogy Nagykovácsi Nagyközség Önkormányzat Oktatási, kulturális, sport, turisztikai és környezetvédelmi bizottsága jelen lévő 5 tagja 5 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**OKTATÁSI, KULTURÁLIS, SPORT, TURISZTIKAI ÉS KÖRNYEZETVÉDELMI BIZOTTSÁGA**

**6/2018. (II. 19.) HATÁROZATA**

**Tárgy: Nagykovácsi Nagyközség Önkormányzat Oktatási kulturális, sport, turisztikai és környezetvédelmi bizottság 2018. február 19-i ülésének napirendje**

Nagykovácsi Nagyközség Önkormányzat Oktatási, kulturális, sport, turisztikai és környezetvédelmi bizottsága úgy dönt, hogy 2018. február 19-i ülésén az alábbi napirendet tárgyalja:

***Nyílt ülés:***

1. **Döntés Remeteszőlős Község Önkormányzatával kötött könyvtári és közművelődési szolgáltatás feladatellátási szerződésről**

***Zárt ülés:***

1. **Döntés a Nagykovácsi Sólymok Sportegyesület TAO pályázat keretében megvalósítandó beruházás támogatásáról, tulajdonosi hozzájárulás kiadásáról és önkormányzati önrész biztosításáról**

 **Határidő:** azonnal

**Felelős:** OKB elnök

**1. napirendi pont**

**Döntés Remeteszőlős Község Önkormányzatával kötött könyvtári és közművelődési szolgáltatás feladatellátási szerződésről**

**Fodor Attila elnök:** A napirendi pont előterjesztője polgármester asszony. Előadó Grégerné Papp Ildikó osztályvezető asszony. Átadom a szót osztályvezető asszonynak, hogy röviden ismertesse az előterjesztést.

**Grégerné Papp Ildikó osztályvezető:** *Röviden ismertette az előterjesztést.*

**Fodor Attila elnök**: Köszönöm. Kérdezem, hogy van-e kérdés, hozzászólás?

**dr. Klein Katalin**: A szerződésnek a kötelezőségét szeretném megkérdezni, hogy ez a feladat ránk van róva, nekünk ezt szolgáltatni kell? A másik pedig, hogy miért alku tárgya, hogy mennyit fizetnek, amikor megvan az állami normatíva, ha jól tudom? Legalábbis a költségvetésből kibogozva úgy tűnik, hogy 1210 Ft/fő, lakosság számra vetítve, amit kap erre a település. Most akkor, ha nézzük a lakosainak számát statisztikai adatok szerint 936 fő most Remeteszőlős lakossága, akkor pontosan a felét adják Nagykovácsinak. Hogy ez alku tárgya van nem alku tárgya, vagy miért van ez így. Köszönöm szépen.

**Grégerné Papp Ildikó osztályvezető:** Miden önkormányzatnak a kötelező önkormányzati feladatellátás körébe tartozik a közművelődési és a nyilvános könyvtár biztosítása, tehát kötelező önkormányzati feladat Nagykovácsinak is és Remeteszőlősnek is. Feladatellátási szerződés alapján biztosítja Remeteszőlős ennek a feladatnak az ellátását. Az, hogy alku tárgya… Többször bevitték testület elé, 2017-ben három alkalommal vitte be Remeteszőlős a 650 000 Ft-os hozzájárulási mértéket, nem ment át a képviselő-testületükön, nem fogadták el. Hát ezt mostanra sikerült a költségvetési rendeletükben ezzel a mértékkel jóváhagyni. Tulajdonképpen az állami finanszírozás nem csak a nyilvános könyvtári feladatokra, hanem a közművelődés teljes egészére vonatkozik és az volt a hivatkozási alap Remeteszőlősnek több alkalommal is, hogy nem csak erre a területre biztosítják az elosztást az állami pénzekre, hanem saját kulturális rendezvényeiket is ebből finanszírozzák és ezért vállalnának csak kisebb összeget.

**dr. Halmosi-Rokaj Odett aljegyző:** Köszönöm szépen a szót, elnök úr. Az a lényeg, hogy Remeteszőlősnek valahogy biztosítani kell, mert ez egy kötelező alap feladat minden önkormányzatnak. Azt, hogy ő hogy biztosítja, rajtunk keresztül, vagy a közös önkormányzati hivatalán keresztül, ez az ő döntése. Ő úgy döntött, hogy rajtunk keresztül.

**dr. Klein Katalin:** A kérdésem arra vonatkozott, hogy ha azt mondja, hogy 650 ezret ad, akkor 650 ezret ad, és köszönjük meg ezt is.

**Papp István jegyző:** Nem tudnánk megakadályozni, hogy ide jöjjön könyvtárba és a rendezvényeinkre a remeteszőlősi lakos, amúgy is ide jönne, mert ide szokott, itt iratkozott be. Végül is, ha így tetszik akkor alku, mert valóban alku, tavaly alkudtunk 650 ezerre, ők 450 ezret mondtak, és végül azt mondtuk, hogy a 450 ezer az pontosan annyival több, mint a semmi, alkudjunk meg rajta annyival, hogy egy év múlva visszatérünk. Ha azt mondjuk, hogy nem, neki el kell mennie valahova. Ez lehet a második kerület, lehet a budajenői közös hivatal. Döntés kérdése. De intézményvezető asszony, ha ennél többet tud hozzátenni akkor meghallgatjuk.

**Gerlóczyné Furulyás Katalin:** Köszönöm a szót. A normatíva osztatlan, semmilyen megosztása nincsen, településen belül sem. Nagykovácsin belül sem tudjuk az arányát sajnos semmilyen egyéb szempontrendszer sincs országosan sem, ami ajánlana megosztást, ebből következően aztán a települések között is osztatlan. Ugye az 1200 Ft normatíva érezhetően jelzés értékű. Remeteszőlős annyival van előrébb, hogy mivel ők oly picik, beleesnek ebbe a garantált minimumba, ami talán most 1800 ezer körül lehet. De, ami elhangzott, hogy a könyvtárat itt veszik igénybe, valóban úgy van, ahogy jegyző úr mondta, hogy megköthetik mással is és ezt a 650 ezer Ft-ot sem látjuk adott esetben, holott a feladat itt marad, A könyvtári és közművelődési feladatokkal is tudna máshová szerződni. A másik, ami miatt azért ő kötve van, hogy valószínűleg a közösségi színtér biztosításának nem tud eleget tenni, az pedig kötelező feladata. Azon belül, hogy tartalmilag mi tartozik a feladatai körébe az most éppen a 140-es törvény változással lesz egy kicsit kézzel foghatóbb, de még mindig nagyon laza. Tehát, hogy tartalmilag milyen szolgáltatásoknak kell eleget tenni egy települési önkormányzatnak közművelődési és közgyűjteményi feladatok tekintetében

az még mindig inkább helyben a testületi rendeletekben fog testet ölteni. Tehát úgy gondolom, hogy ők így látták jónak, 200 ezer Ft-tal többel látták jónak, mint tavaly. Szerintem fogadjuk el mert, könnyen tehetik azt, hogy más szerződő partnert keresnek. Az élet pedig azt bizonyítja, hogy ide járnak, aminek természetesen örülünk.

**Diószeghy Tünde**: Köszönöm. Ez egy hosszú éveken át zajló folyamat. Előszőr is ide ők jártak úgy, hogy semmit nem fizettek, majd egy idő után szóba került, hogy akkor valamit fizetniük kellene. Nekik a Remete Csemete Alapítvánnyal van közművelődési megállapodásuk, tehát a közművelődési részét ők ezzel letudják. Falunap, egyebek, amiket ők külön szerveznek. Viszont a könyvtári törvény által kötelező tehát, őket felszólította Pest megye hogy kössenek ilyen megállapodást, mert egyéként törvényi megrovást kapnak ezért. Egyébként azért elmondanám, hogy Pest megyében mozgó könyvtári ellátást is lehet igényelni ilyen kis településeknek, tehát abszolút nem kötelező nekik, de a kölcsönzők száma az egy dolog, mert körülbelül lakosság szám arányában aránylik a beiratkozott olvasók száma a mi olvasóinkhoz. Viszont van egy nagyon fontos dolog, ami nem hangzott el, hogy az utcáról bárki bejöhet beiratkozás nélkül, mert ez egy nyilvános könyvtár. Tehát nem kell beiratkozni, egész nap itt ülhet, egész nyitvatartási idő alatt és beiratkozás nélkül is itt lehet, ezt tudni kell, ingyen és bérmentve. A másik dolog pedig, amit már a Furulyás Katalin említett, hogy a rendezvényeinkre is nagyon sokan járnak. 300 ezer Ft volt eredetileg ez az összeg, ami meg lett állapítva, de ez is egy ilyen kölcsönös megállapodás volt, hogy ők mit tudnak bevállalni annak arányában. Jó velük az együttműködés, remélem ez így is marad a továbbiakban. Butaságnak tartottuk azt, hogy Budajenőre kerültek és akkor volt egy kis vita, hogy most hogy lesz, de a lakosok nagyon ide szerettek volna járni. És akkor egy lakossági igény is elindult, hogy hadd maradjanak itt.

**Fodor Attila elnök:** Köszönöm. Kérdezem, hogy van-e további kérdés, hozzászólás. Nincs. Akkor a határozati javaslatról szavazzunk az előterjesztésben foglaltak szerint. Indítható a szavazás.

**Megállapítom, hogy Nagykovácsi Nagyközség Önkormányzat** **Oktatási, kulturális, sport, turisztikai és környezetvédelmi bizottsága jelen lévő 5 tagja 5 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**OKTATÁSI, KULTURÁLIS, SPORT, TURISZTIKAI ÉS KÖRNYEZETVÉDELMI BIZOTTSÁGA**

**7/2018. (II. 19.) HATÁROZATA**

**Tárgy: Döntés Remeteszőlős Község Önkormányzatával kötött nyilvános könyvtári és közművelődési szolgáltatás feladatellátási szerződésről**

Nagykovácsi Nagyközség Önkormányzat Oktatási, kulturális, sport, turisztikai és környezetvédelmi bizottsága javasolja a Képviselő-testületnek, hogy a Remeteszőlős Község Önkormányzatával nyilvános könyvtári és közművelődési szolgáltatás feladatellátási szerződésben a hozzájárulás mértékét Remeteszőlős erre a célra szolgáló állami feladatellátási finanszírozásából 650.000,- Ft/év összegben határozza meg.

Nagykovácsi Nagyközség Önkormányzatának Képviselő-testülete felhatalmazza a polgármestert a szükséges lépések megtételére és módosított feladatellátási szerződés aláírására.

**Határidő**: azonnal

**Felelős**:Polgármester

**Fodor Attila elnök:** Köszönöm. Kérdezem, hogy van-e további kérdés, hozzászólás. Nincs, akkor ezzel a bizottság nyílt ülését 16 óra 18 perckor lezárom. A 2. napirendi pont tárgyalására zárt ülésen kerül sor.

K.m.f.

 Fodor Attila Bánóczi Margit

 elnök tag